آزمانک
چم گندنت ءُ دل جیڑیت
چندن ساچ
من ءَ سیاہیں کوٹے گورا اِنت ءُ کارگسے ءَ نشتگاں۔ یکے اتک، آئی ءَ من ءَ گشت کہ کمو ودار کن مئے ڈائریکٹر انوں کیت۔
من جُست کُت شمئے ڈائریکٹر کُج اِنت؟
آئی ءَ گشت ڈن ءَ سگریٹ ءِ کشگ ءَ شتگ۔ بس پیداک اِنت۔
آ شُت۔۔۔۔۔
منی چم دیوال ءِ دیما ٹنگ اتگیں پینٹگ ءَ کپت اَنت کہ آئی ءِ تہا یک کماشے ریکے ءِ سرا اوشتاتگ ءُ دریا ءِ نیمگا چارگ ءَ اِنت۔ آ دریا ءَ انچو چارگ ءَ اِنت گشئے زاناں آئی ءَ وتی زندگی ءَ دریا نہ دیستگ۔ من گشت کہ پاد کایاں رواں پینٹگ ءَ نزیک ءَ چاراں۔ اَنچو مردے اتک۔ آئی ءِ پچ ءُ پوشاکاں چہ زانگ بوہگ ءَ ات کہ آ انچائیں مردمے نہ انت۔
من آئی ءِ دیما پاد اتکاں۔۔۔۔۔۔ آئی ءَ من ءَ گلائیش کُت۔
مرد ءَ گشت بُرئیں۔ من آئی ءِ ہمراہ بوتاں۔۔۔۔۔ من ءُ آ لفٹے ءَ سوار بوتیں۔۔۔۔ برز ءَ شتیں۔۔۔۔ آئی ءَ من ءَ گشت کہ اے منی ذاتی ادارہ اِنت۔ من پہ چاگرد ءِ گہتری ءِ ہاترا کار ءَ یاں۔۔۔۔ بَلے منی ادارہ ءِ سرا کزایے کپتگ۔
من جُست کت چونیں کزایے؟
آئی ءَ پسہ دات۔
شش ماہ اِنت کہ من وتی دزگٹیانی سبب ءَ ادارہ وہد دات نہ کُتگ ءُ اِدا نیاتکگاں۔ نوں کہ من واتر کُتگ تہ منی ادارہ ءِ درستیں کمپیوٹرانی لاپ پُر انت۔من حیراناں کہ نوں اِے کمپیوٹراں چوں بہ کناں؟
من ءَ انچیں مردمے لوٹیت کہ اِے کمپیوٹرانی چُکاں دور بدنت۔
من گشت من کمپیوٹر ءِ کار ءَ نہ زاناں۔ ءُ چشیں کار ہم من ہچبر نہ کُتگ۔
آئی ءَ انچو پہ اجکہی منی نیمگا چار اِت ءُ گشت گڑا تو اِدا چی ءَ اتکگ ئے؟
من گشت من ءَ یکے ءَ گشتگ کہ اِے ادارہ واب بہا کنت۔ من اِدا وابے ءِ گرگ ءَ اتکگاں۔۔۔۔
منی اِے گپ ءَ گوں مرد ءَ وتی لنٹ گٹ پاتک اَنت ءُ دست پیشانی ءَ بُرت۔۔۔۔۔ پدا درائینت ئِے۔۔۔۔ ہاں تو گِراکے ئے۔۔۔۔۔۔
من گشت ہو۔۔۔۔۔
ما پدا جہل ءَ ایر کپتیں۔ ہما پیسریگیں جاہ ءَ اتکیں کہ من ادارہ ءِ ڈائریکٹر ءِ ودار کُتگ ات۔
پینٹگ ہما جاہ ءَ ٹنگ اتگ ات۔ بَلے نوں آئی ءِ تہا کماش ءُ دریا ءِ عکس ءِ جاہ ءَ کسانیں چُکے ات کہ اسپیتیں اپسے ءَ سوار اَت ءُ منی نیمگا انچو چارگ ءَ ات گشئے زاناں من ءَ پجہ آرگ ءَ اِنت۔